Projektisopimus
  
1. Sopimuksen osapuolet
Projektin toimeksiantajia (jäljempänä Tilaaja) ovat seuraavat Jyväskylän yliopiston alaiset organisaatiot:
•	Avoin yliopisto, 
•	Virtuaaliyliopisto,
•	Hallinnon OPLAA! hanke sekä
•	Hallintovirasto.
Tämä opiskelijaprojektisopimus (jäljempänä Sopimus) on tehty Tilaajan, asettajana toimivan Jyväskylän yliopiston tietotekniikan laitoksen (jäljempänä Laitos) ja toteuttajana toimivan Kottarainen-nimisen projektiryhmän jäsenten (jäljempänä Ryhmä) välillä. Ryhmä koostuu seuraavista Laitoksen opiskelijoista: 
•	Lintunen Sampsa,
•	Pöyhönen Tiina,
•	Vähä-Ruka Teemu ja
•	Ylönen Timo.
Kukin Ryhmän jäsen vastaa Sopimuksen velvoitteista omasta puolestaan. 
2. Määrittelyt
Sopimuksella sovitaan tietotekniikan opiskelijaprojektista (jäljempänä Projekti), josta käytetään myös nimeä Kottarainen-projekti. Sovelluksella tarkoitetaan Ryhmän toteuttamaa WWW-pohjaista palaute-, tiedonkeruu- ja arviointisovellusta sekä siihen liittyviä komponentteja ja ohjedokumentteja. Tuloksilla tarkoitetaan Ryhmän Projektin puitteissa toteuttamaa Sovellusta ja dokumentteja sekä muuta aineistoa ja materiaalia. 
Projektia ja toteutettavaa Sovellusta kuvataan tarkemmin Projektin ensimmäisen 7 viikon aikana Ryhmän toimesta laadittavissa Suunnitteludokumenteissa, joita ovat:
•	Projektisuunnitelma, 
•	Vaatimusmäärittely ja 
•	Sovellussuunnittelma.
3. Sopimuksen kohde ja Projektin taustaa
Tilaaja  on aiemmin kerännyt palautetta paperikyselyiden ja sekalaisten verkkolomakkeiden avulla. Ongelmana on kuitenkin ollut kerättyjen vastausten käsittelyn hitaus ja hankaluus. Monesti paperikyselyistä ei olla tehty kunnollista yhteenvetoa ollenkaan. 
Projekti toteuttaa Sovelluksen, jolla on helppo kerätä rutiininomaisesti palautetta. Sovelluksen avulla erilaisten palaute-, itsearviointi- ja ilmapiirikyselyiden laatiminen, suorittaminen ja tietojen käsittely onnistuu yliopisto-opettajan teknisellä osaamisella. Käytön vaivattomuus on olennainen osa Sovellusta. 
Sovellus tulee osaksi Tilaajalla käytössä olevaa Korppi-järjestelmää, jonka olemassa olevia ohjelmakirjastoja ja tietokantaa hyödynnetään mahdollisuuksien mukaan osana Sovellusta. 
Projekti alkaa 31.1.2003 ja päättyy toukokuussa 2003. Projekti koostuu seuraavista vaiheista: 
•	aiheeseen tutustuminen,
•	olemassa oleviin järjestelmiin tutustuminen,
•	Projektisuunnitelman laatiminen,
•	Vaatimusmäärittelyn laatiminen, 
•	Sovellussuunnitelman laatiminen,
•	Sovelluksen toteutus ja testaus,
•	Sovelluksen käyttöohjeen laatiminen sekä
•	ohjelmisto- ja projektiraporttien laatiminen. 
4. Sopimuksen osapuolten velvollisuudet
4.1. Tilaaja
Tilaajan velvollisuutena on tarkentaa yhdessä Ryhmän kanssa Suunnitteludokumentteja yksityiskohtien osalta sekä tarjota Ryhmälle sisällöllistä opastusta ja koulutusta Projektin tavoitteiden saavuttamiseksi. Tilaajan organisaatioille on nimetty edustajat seuraavasti:
•	Avoin yliopisto – Eija Ihanainen, 
•	Virtuaaliyliopisto – Antti Auer,
•	Hallinnon OPLAA! hanke – Jari Rantamäki sekä
•	Hallintovirasto – Mauno Väisänen.
Tilaajan velvollisuutena on maksaa heille kuuluvat maksut kohdan 6 mukaisesti. 
Tarvittaessa Tilaajien velvollisuutena on toimittaa Projektin alkaessa Ryhmän käyttöön riittävä määrä ohjelmistokehityksessä tarvittavien ohjelmointityökalujen lisenssejä, ellei niiden täyslisenssejä (ei siis koske oppilaitoslisenssejä) ole saatavissa Laitokselta. Lisenssit palautuvat Projektin päätyttyä Tilaajalle. 
4.2. Laitos
Laitoksen velvollisuutena on tarjota Projektille lukittava huone sekä neljä mikroa, jotka sisältävät tarvittavat käyttöjärjestelmät ja ohjelmat. Laitos vastaa myös Projektiin liittyvistä välineistä ja tarvikkeista.
Laitoksen tulee tarjota ohjausta ja koulutusta Projektin läpiviemiseksi. Laitokselta Projektin edistymistä ja opintojaksoa ohjaavat vastaava ohjaaja Jukka-Pekka Santanen, tekninen ohjaaja Jussi Mäkinen sekä ohjaaja Vesa Lappalainen. 
4.3. Ryhmä
Ryhmän tehtävänä on viedä läpi Projekti sekä toteuttaa Sovellus ja muut sovitut Tulokset   Suunnitteludokumenttien sekä niihin myöhemmin tehtävien tarkennusten ja erikseen sovittujen mahdollisten muutosten mukaisesti. Kukin Ryhmän jäsen käyttää opintojakson puitteissa Projektiin aikaa vähintään 200 työtuntia. 
  
5. Sopimuksen osapuolten oikeudet
5.1. Tilaaja
Tilaaja saa kaikki oikeudet Ryhmän Tilaajalle luovuttamiin Projektin Tuloksiin. Kyseiset oikeudet käsittävät esineoikeuden lisäksi patentit, tekijänoikeudet ja muut aineettomat oikeudet sekä muuntelu- ja edelleenluovutusoikeudet. 
Projektissa syntyneet Tulokset ovat julkisia. Tulosten rinnakkaiset vapaat käyttö- ja omistusoikeudet ovat johtoryhmässä sovituin osin Tilaajan ohella myös Laitoksella ja Ryhmän jäsenillä kohdissa 5.2, 5.3 ja 11 kuvatuilla tavoilla. 
Tilaajan liiketoiminnan kannalta salassapidettäviksi katsotut tiedot voidaan kuitenkin jättää pois Laitokselle julkisesti esille jäävistä Tuloksista. Tällaisiksi liiketoiminnan kannalta salassapidettäviksi katsottaviin tietoihin voidaan lukea mm. käytännön tapausten data. Salassapidosta päätetään johtoryhmässä. 
5.2. Laitos
Laitos saa korvauksena Projektista kohdassa 6 määritellyn maksun Projektin päättyessä. 
Laitoksella on oikeus käyttää Projektia referenssinään. Laitoksella on oikeus käyttää Projektin Tuloksia opetus-, tutkimus- ja esittelytarkoituksiin niiltä osin, joita johtoryhmässä ei erikseen sovita salaisiksi. Laitoksella on oikeus sijoittaa Projektissa opinnäytteeksi vaaditut julkisiksi sovitut Projektin Tulokset sisältävä projektikansio julkisesti nähtäville Laitoksen tiloihin. 
Projektissa syntyneet Tulokset ovat julkisia. Tulosten julkisuus tarkoittaa mm. sitä, että Laitos voi hyödyntää niitä vapaasti julkaisuissa ja ne voidaan asettaa saataville tietoverkkojen kautta (esimerkiksi WWW:iin). 
Tulosten rinnakkaiset vapaat käyttö- ja omistusoikeudet ovat Tilaajan ja Ryhmän jäsenten ohella myös Laitoksella. Tämä tarkoittaa sitä, että Jyväskylän yliopiston opiskelijat ja henkilökunta voivat tutustua Sovellukseen ajamalla sitä sekä käyttämällä sen lähdekoodista vähintään yleiskäyttöisiä osia ja komponentteja jonkun toisen ohjelman osana. Sovellusta kokonaisuutena ei saa liittää jonkin toisen ohjelmiston osaksi. 
5.3. Ryhmä
Ryhmän jäsenillä on oikeus käyttää Projektia referenssinään. Ryhmän jäsenillä on oikeus hyödyntää Projektin Tuloksia esittelytarkoituksiin niiltä osin, joita johtoryhmässä ei erikseen sovita salaisiksi. Ryhmän jäsenillä on oikeus hyödyntää omissa opinnäytteissään ja julkaisuissaan johtoryhmässä julkisiksi sovittuja Projektin Tuloksia. 
Tulosten julkisuus tarkoittaa myös sitä, että Ryhmän jäsenet voivat hyödyntää niitä vapaasti omissa julkaisuissaan sekä ne voidaan asettaa saataville tietoverkkojen kautta (esimerkiksi WWW:iin). 
Tulosten rinnakkaiset vapaat käyttö- ja omistusoikeudet ovat Tilaajan ja Laitoksen lisäksi myös Ryhmän jäsenillä. Tämä tarkoittaa sitä, että Ryhmän jäsenet voivat tutustua Sovellukseen ajamalla sitä sekä käyttämällä sen lähdekoodista vähintään yleiskäyttöisiä osia ja komponentteja jonkun toisen ohjelman osana. Sovellusta kokonaisuutena ei saa liittää jonkin toisen ohjelmiston osaksi.   
5.4. Oikeudet Tuloksiin ja hankintoihin
Projektissa mahdollisesti syntyvät keksinnöt, tekijänoikeuden suojaamat teokset ja muihin Projektin Tuloksiin syntyneet aineettomat oikeudet kuuluvat yksinomaan Tilaajalle pois lukien kohdissa 5.1, 5.2 ja 5.3 mainitut käyttö- ja omistusoikeuksia koskevat poikkeukset. Mikäli Projektin puitteissa syntyy keksintöjä, Tilaaja maksaa keksijälle kohtuullisen korvauksen.
Tilaajaa saa omistus-, tekijän- ja muut oikeudet Projektin aikana syntyneeseen materiaaliin ja aineistoon siten kuin kohdissa 5.1, 5.2 ja 5.3 on sovittu. 
Projektia varten hankitut laitteet, ohjelmistot ja muut välineet omistaa se osapuoli, joka on hankinnan tehnyt.
Sovellukseen sovelletaan GPL-lisenssin (GNU, General Public Licence) ehtoja.
5.5. Oikeuksien siirtyminen
Kohdissa 5.1 - 5.4 mainitut oikeudet siirtyvät Tilaajalle vasta, kun Tilaaja on täyttäneet sille kohdissa 4.1 ja 6 mainitut velvollisuutensa. 
Jos em. lauseessa mainittuja velvollisuuksia ei ole täytetty kahden kuukauden kuluessa Projektin päättymisestä, kaikki oikeudet Ryhmän toteuttamaan Sovellukseen ja Tuloksiin säilyvät Ryhmällä. 
  
6. Maksut ja maksuaikataulu
Laitos laskuttaa Tilaajaa 1000 euroa Ryhmän jäsentä (eli opiskelijaa) kohti.
Projektimaksu Tilaajalle on siis neljästä jäsenestä (opiskelijasta) koostuvan Ryhmän tapauksessa 4000 euroa. Jos Projekti ei toteudu projektiosapuolten sopimalla tavalla, on myös mahdollista alentaa projektimaksua Projektin johtoryhmän päätöksellä. 
Tilaajan tulee maksaa Laitokselle em. projektimaksu kuukauden kuluessa Laitoksen lähetettyä laskun Projektin päätyttyä. 
Projektimaksun suorittaminen jaetaan Tilaajan organisaatioiden kesken seuraavalla tavalla:
•	Avoin yliopisto 1000 euroa, 
•	Virtuaaliyliopisto 1000 euroa,
•	Hallinnon OPLAA! hanke 1000 euroa ja
•	Hallintovirasto 1000 euroa.
7. Muutosten tekeminen Sopimukseen
Projektisopimusta voidaan muuttaa ainoastaan kirjallisella kaikkien Sopimuksen osapuolten allekirjoittamalla sopimuksella. 
8. Raportointi ja Projektin johto
Ryhmä raportoi Suunnitteludokumenttien mukaisesti Projektin edistymisestä ja Tuloksista Projektin johtoryhmälle (jäljempänä Johtoryhmä). Suunnitteludokumentteja voidaan muuttaa myöhemmin Projektin edetessä, mikäli muutokset eivät vaikuta varsinaisen Sopimuksen sisältöön. Muutokset on dokumentoitava sellaisinaan  kokouksen pöytäkirjaan tai sen liitteeseen, joka voi myös olla kyseisen suunnitteludokumentin uusi versio. 
Johtoryhmään kuuluvat
•	Jukka-Pekka Santanen		Laitos,
•	Vesa Lappalainen			Laitos,
•	Timo Ylönen				Ryhmä,
•	Eija Ihanainen				Avoin yliopisto,
•	Antti Auer				Virtuaaliyliopisto,
•	Jari Rantamäki			Hallinnon OPLAA! hanke sekä,
•	Mauno Väisänen			Hallinto.
Johtoryhmässä voidaan tehdä ainoastaan yksimielisiä päätöksiä. 
9. Takuu ja ylläpito
Projektin Tulosten käyttö tapahtuu Tilaajan omalla vastuulla. Koska kyseessä on opinnäytetyö, ei Ryhmä, ei Laitos eikä Jyväskylän yliopisto anna Projektin Tuloksille takuuta, eivätkä em. osapuolet myöskään sitoudu millään tavalla ylläpitämään tuloksia. Sen sijaan Projektin aikana Tuloksissa havaitut virheet pyritään korjaamaan, mikäli Projektille määritellyt resurssit sen sallivat. 
Ryhmän jäsenet voivat jatkaa Sovelluksen kehittämistä palkattuina työntekijöinä tai jonkin toisen opintojakson puitteissa. Jatkosta sopii kukin Ryhmän jäsen Tilaajan kanssa erikseen sekä opintojakson tapauksessa myös Laitoksen kanssa.   
10. Vahingonkorvaukset ja kiistojen ratkaisu
Sopimuksen osapuolet eivät ole vastuussa mistään välillisistä vahingoista toisilleen. Korvausten enimmäismäärä on rajoitettu Projektin maksujen kokonaissummaan. Mahdollisista vahingonkorvauksista ulkopuolisille Sopimuksen osapuolet vastaavat itsenäisesti. 
Sopimuksen tulkinnasta aiheutuvat erimielisyydet ratkaistaan ensisijaisesti neuvotteluin osapuolten välillä tai Johtoryhmässä. Mikäli näin ei päästä ratkaisuun, Sopimusta koskevat ristiriitaisuudet käsitellään yliopistopaikkakunnan käräjäoikeudessa. 
11. Luottamuksellisuus ja salassapito
Projektin Tulosten salassapito yksilöidään viimeistään Projektin päättyessä. Projektin Tulokset tarkastetaan Tilaajien toimesta, jolloin mahdolliset liiketoiminnan kannalta salattaviksi sovitut tiedot poistetaan Laitokselle ja Ryhmän jäsenille jäävistä dokumenteista. 
12. Sopimuksen siirtäminen
Sopimusta ei saa siirtää ilman Sopimuksen muiden osapuolten etukäteen antamaa kirjallista lupaa.   
13. Sopimuksen päättäminen
Sopimus päättyy, kun Suunnitteludokumenteissa kuvattu Projekti on johtoryhmän päätöksellä todettu päättyneeksi, tai viimeistään 16.6.2003. 
Sopimus voidaan purkaa jo aiemmin Sopimuksen osapuolten kirjallisella sopimuksella, mikäli Projektin jatkaminen osoittautuu epätarkoituksenmukaiseksi. Sopimuksen purkautumisesta ei Sopimuksen osapuolille synny vahingonkorvausvelvollisuutta toisilleen, eikä aiheutuneiden kustannusten takaisinmaksuvelvollisuutta. 
14. Suunnitteludokumentit ja niiden etusijajärjestys
Sopimukseen kuuluvat seuraavat Suunnitteludokumentit:
1.	Projektisuunnitelma,
2.	Vaatimusmäärittely ja
3.	Sovellussuunnitelma.
Jos Sopimuksen ja Suunnitteludokumenttien välillä on ristiriitaa, sovelletaan ensisijaisesti Sopimusta ja sen jälkeen Suunnitteludokumentteja numerojärjestyksessä pienimmästä suurimpaan.

15. Allekirjoitukset ja päiväys
Tämä Sopimus tulee voimaan, kun kaikki Sopimuksen osapuolet ovat sen allekirjoittaneet. Sopimuksesta on tehty yhdeksän samasanaista kappaletta, yksi kullekin osapuolelle.

Jyväskylän yliopisto / tietotekniikan laitos	
Jyväskylässä __.__.2003	Jyväskylässä __.__.2003	Jyväskylässä __.__.2003		
				
Tapani Ristaniemi	Päivi Fadjukoff	Jukka-Pekka Santanen		
Laitoksen johtaja	Hallintopäällikkö	Lehtori		
	
Jyväskylän yliopisto / Tilaajan edustajat	
Virtuaaliyliopistohanke	Avoin yliopisto	Hallintovirasto	Hallinnon OPLAA! hanke	
Jyväskylässä __.__.2003	Jyväskylässä __.__.2003	Jyväskylässä __.__.2003	Jyväskylässä __.__.2003	
				
Antti Auer	Eija Ihanainen	Erkki Tuunanen	Jari Rantamäki	
Koordinaattori	Suunnittelija	Hallintojohtaja	Pääkoordinaattori	
				
Ryhmän jäsenet	
Jyväskylässä __.__.2003	Jyväskylässä __.__.2003	Jyväskylässä __.__.2003	Jyväskylässä __.__.2003	
				
Sampsa Lintunen	Tiina Pöyhönen	Timo Ylönen	Teemu Vähä-Ruka